BE8 วิ่ง 3% ลุ้นปีหน้า รับรายได้ทะลุ 2 พันลบ. โบรกชูเป้า 100 บ.
BE8 วิ่ง 3% ลุ้นปีหน้า รับรายได้โตก้าวกระโดดแตะ 2 พันลบ. หลังรับรู้รายได้เต็มจากการควบรวมกิจการ ทั้งในส่วน X10 และเบย์คอมฯ ดันฐานลูกค้าเพิ่มขึ้น โบรกแนะ “ซื้อ” ราคาเป้าหมาย 100 บ.
BE8 วิ่ง 3% ลุ้นปีหน้า รับรายได้โตก้าวกระโดดแตะ 2 พันลบ. หลังรับรู้รายได้เต็มจากการควบรวมกิจการ ทั้งในส่วน X10 และเบย์คอมฯ ดันฐานลูกค้าเพิ่มขึ้น โบรกแนะ “ซื้อ” ราคาเป้าหมาย 100 บ.
26 ก.ย. 2565

ผู้สื่อข่าวรายงานว่า วันนี้ (26 ก.ย.65) ราคาหุ้น บริษัท เบริล 8 พลัส จำกัด (มหาชน) หรือ BE8 ณ เวลา 10:23 น. อยู่ที่ระดับ 63.25 บาท บวก 1.75 บาท หรือ 2.85% สูงสุดที่ระดับ 63.25 บาท ต่ำสุดที่ระดับ 60.75 บาท ด้วยมูลค่าการซื้อขาย 40.12 ล้านบาท

โดย นายอภิเษก เทวินทรภักติ ประธานเจ้าหน้าที่บริหาร บริษัท เบริล 8 พลัส จำกัด (มหาชน) หรือ BE8 เปิดเผยว่า บริษัทประเมินปี 66 รายได้เติบโตก้าวกระโดดทะลุ 2,000 ล้านบาท หลังรับรู้รายได้เต็มจากการควบรวมกิจการทั้งในส่วนของ บริษัท เอคซเทนด์ ไอที รีซอร์ส จำกัด (X10) และ บริษัท เบย์ คอมพิวติ้ง จำกัด (เบย์คอม)
นอกจากนี้ฐานลูกค้าก็จะเพิ่มขึ้นจาก 150 ราย เป็น 475 ราย มีบุคลากรผู้เชี่ยวชาญและมีประสบการณ์พร้อมให้บริการลูกค้าเกือบ 1,000 คน จากเดิมที่ BE8 มีบุคลากรเพียง 200 คน ซึ่งเป็นการตอกย้ำการเติบโตของ BE8 ในช่วงที่ผ่านมาได้เป็นอย่างดี
ขณะเดียวกัน ล่าสุดบริษัทได้รับเชิญจาก บริษัท เซลส์ฟอร์ซ (Salesforce) ซึ่งเป็นบริษัทเทคโนโลยียักษ์ใหญ่ในสหรัฐอเมริกา ผู้นำระดับโลกในด้านการจัดการลูกค้าสัมพันธ์ (CRM) ให้เข้าร่วมงาน Dreamforce งานประชุมด้านเทคโนโลยีที่ใหญ่ที่สุดในโลก เป็นงานใหญ่ของ Salesforce ที่มีผู้ร่วมงานกว่าแสนคนจากทั่วโลก จัดที่เมืองซานฟรานซิสโก ประเทศสหรัฐอเมริกา โดยปีนี้จัดในช่วงวันที่ 20-22 กันยายน 2565
“ภายในงานนี้จะมีการประชุมและเวิร์กช็อปกว่า 2,700 รายการ พร้อมวิทยากรชั้นนำจากบริษัทที่มีชื่อเสียงเข้าร่วมงานด้วย ซึ่ง BE8 เป็นพาร์ตเนอร์ Salesforce คนเดียวในประเทศไทย ที่ได้รับเชิญให้ขึ้นพูดบนเวทีระดับโลก เพื่อแชร์กลยุทธ์แห่งความสำเร็จที่ทำให้ BE8 เป็นพันธมิตรของ Salesforce ที่เติบโตเร็วที่สุดในเอเชียแปซิฟิก โดยในช่วง 18 เดือนที่ผ่านมา (ไตรมาส 2/2565 เทียบกับไตรมาส 4/2563) ยอดขายเติบโต 97.27% กำไรขั้นต้นเติบโต 84.78% กำไรสุทธิเติบโต 280% และ BE8 ยังเป็นบริษัทเดียวใน ASEAN ที่ทาง Salesforce มาร่วมลงทุนด้วย” นายอภิเษก กล่าว
ทั้งนี้ BE8 มุ่งมั่นตั้งใจพัฒนา เติมเต็มศักยภาพความเชี่ยวชาญด้านเทคโนโลยี เพื่อให้บริษัทยังคงเป็นผู้นำในภูมิภาคเอเชียแปซิฟิกนี้ในปีต่อ ๆ ไปอีก และพร้อมที่จะทำงานเป็นทีมเวิร์กร่วมกับ Salesforce ซึ่งเป็นทั้งพันธมิตรทางธุรกิจและเป็นหนึ่งในผู้ถือหุ้นของ BE8 เพื่อให้บริษัทเติบโตอย่างแข็งแกร่งและอย่างยั่งยืน
นอกจากนี้ BE8 ยังเสริมความแข็งแกร่ง เพื่อให้บรรลุสู่เป้าหมายการเป็น Digital Transformation ครบวงจรอย่างแท้จริง โดยการควบรวมกิจการทั้งในส่วนของ X10 และ เบย์คอมฯ ซึ่งการควบรวมกิจการดังกล่าว สามารถตอบโจทย์ความต้องการของลูกค้าได้ เนื่องจากเบย์คอม เป็นบริษัทที่มีประสบการณ์และเป็นผู้นำเชี่ยวชาญด้าน Cyber Security ขณะที่ X10 เป็นบริษัทยักษ์ใหญ่ด้านโครงสร้างการเชื่อมต่อระบบ Technology Integration ที่สามารถนำมาต่อยอดและสร้างมูลค่าเพิ่มให้กับธุรกิจหลักของ BE8 ซึ่งเป็นผู้ให้บริการที่ปรึกษาด้าน Digital Transformation ด้านการบริหารจัดการความสัมพันธ์กับลูกค้า การวิเคราะห์ข้อมูลและเทคโนโลยีดิจิทัล
ด้าน บริษัทหลักทรัพย์ โนมูระ พัฒนสิน จำกัด ประเมินราคาเป้าหมาย BE8 ปี 2566 ไว้ที่ 100 บาท ส่วนกรอบเก็งกำไรระยะสั้น แนวรับอยู่ที่ 59.75-58.50 บาท แนวต้าน อยู่ที่ 64.75-66.75 บาท จุดตัดขาดทุน (Stop Loss) อยู่ที่ 54.50 บาท
โดยช่วงไตรมาส 3/2565 BE8 จะมีกำไรนิวไฮที่ระดับ 35 ล้านบาท เพิ่มขึ้น 67% เทียบช่วงเดียวกันปีก่อน และเพิ่มขึ้น 17% เทียบไตรมาสก่อนหน้า  โดยประมาณการกำไรปี 2565 อยู่ที่ 135 ล้านบาท และปี 2566 อยู่ที่ 338 ล้านบาท เป็นผลมาจากการควบรวม  X10, เบย์คอมฯ ที่เพิ่มรายได้เป็นเท่าตัว
ขณะที่ธุรกิจหลักเติบโตอย่างต่อเนื่องตามความต้องการด้าน Digital transformation และการรุกตลาดภาครัฐ ที่มีโอกาสมหาศาล หลังมีการออกกฎหมายสนับสนุนมากขึ้น